Ungeklimaråd fra Danmark, Tyskland og Litauen var onsdag samlet i Sønderborg for at diskutere, hvordan de kan være med til at påvirke klimaforandringerne. Diskussionerne endte med, at de unge underskrev en officiel deklaration. Også ungeklimarådet fra Frederikshavn var med. - Med deklarationen vil vi lave et opråb til beslutningstagere på internationalt, nationalt og lokalt niveau. Vi synes for eksempel, at alle kommuner skal forpligtes til at oprette Ungeklimaråd og arbejde sammen med unge om, hvad der skal ske, siger Malene Olivia Nikolajsen Munk, der er medlem af Ungeklimarådet Frederikshavn Kommune. Deklarationen indeholder otte temaer, hvor de unger kræver handling nu – nemlig energi, uddannelse, økonomi, byplanlægning, politik, transport, øko-systemer/biodiversity og bindende traktater. Det gælder fremtiden Der bliver flere og flere ungeklimaråd i takt med at opmærksomheden omkring klimaet bliver større. - Det er fantastisk, at så mange unge er optagede af klimaet. For mange handler det om noget helt fundamentalt, som hvorfor skal vi overhovedet tage en uddannelse, hvis vi ikke kan se en fremtid for os. Vi vil rigtig gerne bidrage og kommunikere, at der er en vej, siger Malene Olivia Nikolajsen Munk. Fordi det er de unges fremtid, det handler om, håber hun at de unge i fremtiden bliver taget endnu mere med på råd. - Unge ved hvordan man får andre unge i tale, og når unge involveres, så giver det andre unge håb for fremtiden, siger hun.

Opsummering:
Ungeklimarådet i Frederikshavn er gået sammen med andre unge om en deklaration for at råbe beslutningstagerne op.